**ZAPISNIK**

**12. SEJE STRATEŠKEGA SVETA ZA MAKROEKONOMSKA VPRAŠANJA**

četrtek, 6. 2. 2025

Prisotni člani: dr. Mejra Festić, mag. Mitja Gaspari, Bojan Ivanc, dr. Matej Lahovnik (preko aplikacije Zoom), dr. Dušan Mramor, dr. Janez Prašnikar (preko aplikacije Zoom), dr. Vasja Rant, dr. Žiga Žarnić (preko aplikacije Zoom).

Odsotni člani: mag. Velimir Bole, dr. Mojmir Mrak.

Ostali prisotni: dr. Robert Golob, Klemen Boštjančič, mag. Igor Mally, mag. Saša Jazbec, mag. Tina Humar, dr. Katja Lautar, dr. Igor Lončarski, dr. Jan Porenta, Erik Scheriani.

Sejo Strateškega sveta za makroekonomska vprašanja, ki se je pričela ob 13.00 uri, je vodil minister za finance Klemen Boštjančič.

**Dnevni red:**

1. Potrditev zapisnika 11. seje SSM;
2. Shema skrajšanega delovnega časa – predlog zakona;
3. Obdavčitev premoženja in razbremenitev dela;
4. Draghijevo poročilo o konkurenčnosti evropskega gospodarstva;
5. Razno.

**AD/1**

Člani SSM so sprejeli zapisnik 11. seje.

**Sklep št. 1**: Strateški svet je sprejel zapisnik 11. seje SSM. Zapisnik se objavi na spletnih straneh Vlade RS.

**AD/2**

Državna sekretarka mag. Saša Jazbec je predstavila predlog zakona o uveljavljanju delnega povračila nadomestila plače za skrajšani delovni čas. S tem zakonom se z namenom ohranitve delovnih mest zaradi začasne nezmožnosti zagotavljanja dela delodajalcu omogoča odreditev dela s skrajšanim delovnim časom ob hkratni delni napotitvi na začasno čakanje na delo delavca, ki ima pri delodajalcu sklenjeno pogodbo o zaposlitvi za polni delovni čas, na način, da delodajalec delavcu zagotavlja delo vsaj za polovični delovni čas.

Sledila je razprava o vodilu pri iskanju sprožilcev začasne sheme; člani so bili enotni, da shema ne bi smela postati orodje za podporo podjetjem v strukturnih težavah (npr. izguba konkurenčnosti, zastarele industrije), saj bi to lahko povzročilo neučinkovito alokacijo virov in zaviralo nujne prilagoditve. Trenutni izzivi s konkurenčnostjo, hitrimi tehnološkimi spremembami, protekcionističnimi politikami glavnih trgovinskih partneric EU in geopolitičnimi tveganji kažejo, da strukturni komponenta gospodarskih šokov narašča. Za ustrezno varovalko pred napačno uporabo sheme bi bilo zato smiselno ciklične indikatorje dopolniti s strukturnimi indikatorji, kot so npr. kazalniki konkurenčnosti in tehnološkega prehoda, spremembe zunanjetrgovinskih vzorcev in dolgotrajna brezposelnost.

Prisotni so bili mnenja, da se narava šokov spreminja – pretekle krize (finančna kriza, evrska kriza, COVID-19, energetska kriza, poplave) so pokazale, da je potrebna pri ukrepanju fleksibilnost. Poleg splošnih indikatorjev za celotno gospodarstvo bi bilo za bolj celovito presojo o naravi šoka verjetno smiselno razmisliti tudi o panožnih indikatorjih (npr. gibanje naročil v ključnih panogah, zaupanje investitorjev) in spremljati nove vrste šokov (npr. AI avtomatizacija, zelene tehnologije, deglobalizacija, spremembe v trgovinskih tokovih), hkrati pa tudi dopustiti nekaj diskrecijske presoje institucijam (npr. UMAR, BS) glede vsakokratne narave šoka.

Umeritev sprožilcev na obdobju “normalnih razmer” načeloma zmanjšuje standardne odklone, kar pomeni hitrejšo aktivacijo sheme (ob manjših šokih). Treba se je vprašati, kaj je namen – dihanje gospodarstva je koristno (tudi z vidika konkurenčnosti, saj v krizah preživijo uspešnejša podjetja), zato ne bi bilo dobro, da bi se shema aktivirala ob premajhnih šokih. Testiranje za nazaj sicer pokaže obdobja akutnih kriz. Za dodatno preverjanje bi se lahko testirala tudi umeritev sprožilcev na daljše obdobje, ki vključuje krize, ali pa na “normalne razmere” s 3SD.

**AD/3**

Minister za finance Klemen Boštjančič je uvodoma predstavil dokument "Predlog izhodišč za obdavčitev premoženja in ukrepe za prestrukturiranje in razbremenitev dela". Obrazložil je, da je Ministrstvo za finance celovito preučilo vprašanje obdavčenja celotnega premoženja posameznikov. Upoštevani so bili predvsem razpoložljivost podatkov o posameznih vrstah premoženja, razpoložljivost podatkov o tržni vrednosti posameznih vrst premoženja, možnosti pridobivanja podatkov o premoženju, ki se nahaja v tujini, izkušnje drugih evropskih držav s primerljivimi vrstami davkov, tveganja odlivanja kapitala iz države, tveganja prenašanja davčnega rezidentstva v druge države, administrativne posledice in stroški administriranja ter pričakovanja javnosti predvsem glede ciljev, ki bi jih taka obdavčitev morala zasledovati. Ob upoštevanju navedenega Ministrstvo za finance predlaga uvedbo davka na stanovanjske nepremičnine, katerega prevladujoči cilj je podpora stanovanjski politiki in urejanju stanja na stanovanjskem trgu v državi. Za konec je minister tudi povzel nekatere predloge iz javne razprave (npr. vprašanje o povezavi med uvedbo davka na nepremičnine in višanjem najemnin, vprašanje statusa nepremičnin nerezidentov, vprašanje obdavčitve delnega lastništva nepremičnine, vprašanje obdavčitve podedovane nepremičnine, …); člani so potrdili, da so nekateri predstavljeni predlogi smiselni.

**Zasnova davka sledi naslednjim štirim konkretnim ciljem:**

* **Stanovanjska nepremičnina, ki lastniku predstavlja dom, je povsem izvzeta iz obdavčitve;**
* **davčna obremenitev druge in naslednjih stanovanjskih nepremičnin naj spodbudi lastnike tega premoženja k premisleku o smotrnem lastništvu in uporabi;**
* **spodbudi naj se dolgoročno oddajanje nepremičnin v najem;**
* **spodbudi naj se prijavljanje prejetih dohodkov iz najemnin v dejanski višini davčnemu organu.**

Člani SSM so se seznanili s predstavljenimi izhodišči in pripombami javnosti po izteku javne razprave. Nekateri člani so bili mnenja, da bi bila seznanitev bolj smiselna in koristna, če bi potekala pred lansiranjem izhodišč v javnost.

Sledila je razprava, kjer so prisotni razpravljali o ustreznosti višine davka, o smiselnosti širšega zajetja premoženja, o možnosti povezav raznih baz podatkov, o neenakosti v Republiki Sloveniji in o samem vrednotenju nepremičnin. Izpostavljen je bil tudi problem nepremičnin, ki jih je težje aktivirati za tržni najem (npr. obmejna ali odročna območja), in bi zato obdavčitev lahko vodila v prodajo, ki dolgoročno ni nujno v interesu države (npr. prodaja tujcem v obmejnih območjih).

Predsednik vlade dr. Robert Golob in minister za finance Klemen Boštjančič sta poudarila tri načela davčne reforme:

* Prihodkovna nevtralnost iz vidika proračuna;
* zmanjšanje premoženjske neenakosti pri nepremičninah;
* stimulativnejša obdavčitev dohodkov od dela z višjo dodano vrednostjo.

Načeloma so se s temi principi člani SSM strinjali vendar so imeli več pomislekov glede njihove izvedbe:

* Predstavljena izhodišča precenjujejo ocenjene prihodke nepremičninskega davka zaradi neupoštevanih sprememb v obnašanju davčnih zavezancev, kar je sicer v izhodiščih omenjeno, a učinek ni kvantificiran;
* Zaradi izvzetja prve nepremičnine iz obdavčitve (namesto npr. olajšave v fiksnem znesku) izhodišča ne sledijo logiki zmanjševanja premoženjske neenakosti, saj posameznike z višje vrednotenimi prvimi nepremičninami postavljajo v ugodnejši položaj (z nižjo efektivno stopnjo obdavčitve celotnega nepremičninskega premoženja) v primerjavi s posamezniki z nižje vrednotenimi prvimi nepremičninami. Davek bi bil zlasti obremenilen za lastnike dveh (ali več) manjših nepremičnin in za lastnike, kjer druge (in nadaljnjih) nepremičnin ni enostavno tržno aktivirati. To je v nasprotju z načeli horizontalne in vertikalne davčne pravičnosti;
* Kar se tiče stimulativnejše obdavčitve dela z višjo dodano vrednostjo so izhodišča v drugem delu (prestrukturiranje in razbremenitev dela) manj natančno razdelana. Dejanska izvedba (in učinek) bi bila močno pogojena z dejanskim izplenom nepremičninskega davka. Vedno obstaja tudi tveganje, da se izvede samo prvi del reforme, kar pa bi potem vodilo v povečanje davčnega bremena. Reforma bi bila smiselna edino, če je res mišljena kot paket.

V razpravi je bila izpostavljena potreba po čim širši davčni osnovi nepremičninskega davka, ki bi omogočala nižjo davčno stopnjo. Visoka stopnja je posledica oženja davčne osnove zaradi izvzetja prve nepremičnine. Če je politična odločitev o davku sprejeta, bi bilo bolj smiselno upoštevati vse nepremičnine in uvesti fiksno olajšavo, ki bi izvzela večino prvih nepremičnin. Davčna stopnja bi morala upoštevati sposobnost plačila in ne bi smela posegati v lastninsko pravico. Večina članov je mnenja, da so ostale oblike premoženjskih davkov zaradi pomanjkljivih evidenc, nedodelanih konceptov in potencialnih negativnih implikacij za finančno stabilnost (npr. depoziti), niso smiselne.

**AD/4**

Zaradi časovne stiske je bila predmetna točka prestavljena na 13. sejo SSM, ki bo predvidoma v prvem tednu marca.

**Sklep št. 2**: Četrta točka dnevnega reda bo predvidoma obravnavana na naslednji seji SSM.

**AD/5**

Člana Strateškega sveta Bojan Ivanc (2. točka) in dr. Žiga Žarnić (vse točke) sta glede točke dnevnega reda podala tudi pisna priporočila.

Seja se je zaključila ob 14.55 uri.

Zapisal: Erik Scheriani